Rü jemawena ga Ngechuchu rü naxtaxa ga Gariréagu ãẽ́ganearütocutüwa tomaã naxũ.
Rü norü toéga ga guma naxtaxa rü Tibéria nixĩ.
Rü muxü̃ma ga duü̃xü̃gü rü nawe narüxĩ.
Jerü ü̃paacü rü marü nüxü̃ nadaugü ga nhuxãcü Ngechuchu na naxüxü̃ ga taxü̃ ga mexü̃gü ga Tupanaãrü poramaã üxü̃ ga jexguma duü̃xü̃gü ga iḏaaweegüxü̃ca̱x jataanexẽẽgüãgu.
Rü jexguma ga Ngechuchu rü wüxi ga ma̱xpǘnewa tomaã ínaxü̃ãchi.
Rü wüxigu tomaã jéma narüto.
Rü marü ningaica ga jema Judéugüarü peta ga Üpetüchiga.
Rü jexguma Ngechuchu nüxü̃ dawenügu rü nüxü̃ nadau ga muxü̃ma ga duü̃xü̃gü ga nawe rüxĩxü̃.
Rü jemaca̱x Piripina naca,
rü nhanagürü:
—¿Rü ngextá tá naxca̱x tataxe i nawemü i nhaã duü̃xü̃gü na nachibüexẽẽxü̃ca̱x?
—nhanagürü.
Rü nümatama ga Ngechuchu rü marü nüxü̃ nacua̱x ga ṯacü tá na naxüxü̃.
Notürü jema nhanagürü Piripixü̃,
jerü nüxü̃ nacuáxchaü̃ ga ṯacümaã tá na nangãxü̃ãxü̃.
Rü jexguma Ngechuchuxü̃ nangãxü̃ ga Piripi,
rü nhanagürü:
—Woo chi naxca̱x itaxegügu i 200 i dĩẽru naguxü̃ i põũ,
rü tau chima nüxü̃́ ningu ega woo wüxichigüna íraxü̃ ixãchigügu —nhanagürü.
Rü jexguma ga Ãdré ga Ngechuchuarü ngúexü̃ ga Pedru ga Chimáũ naẽneẽ,
rü nhanagürü:
—Nuã nangẽxma i wüxi i buxü̃ rü nüxü̃́ nangẽxma i 5 i põũ i chewadanaxca̱x rü taxre ta i choxni.
¿Notürü ṯacüwa name i ngẽma naxca̱x i nhaã muxũchixü̃ i duü̃xü̃gü?
—nhanagürü.
Rü jexguma ga Ngechuchu rü nhanagürü toxü̃:
—¡Ẽcü,
namaã nüxü̃ peixu i duü̃xü̃gü na ínatogüxü̃ca̱x!
—nhanagürü.
Rü jema nachicawa rü namete̱xeane ga guma maxẽ.
Rü gumate̱xewa narütogü ga duü̃xü̃gü.
Rü maneca 5000 wa nangu ga jexguma jatügüxica ixugügu.
Rü jexguma ga Ngechuchu rü nanade ga jema põũgü,
rü Tupanana moxẽ naxã.
Rü jemawena rü toxü̃ najanu na jema duü̃xü̃gü ga jéma rütogüxü̃xü̃ tajanuxü̃ca̱x.
Rü jexgumarüü̃ ta ga choxni rü nüxü̃ toxü̃ najanuxẽẽ,
nhu̱xmata meãma nachibüe ga guxü̃ma ga jema duü̃xü̃gü.
Rü jexguma marü meã nachibüegu ga guxü̃ma,
rü Ngechuchu toxü̃ namu rü nhanagürü toxü̃:
—¡Penade i ngẽma naxchipe̱xegü i íjaxügüxü̃ na tama inaxaija̱xü̃xü̃ca̱x!
—nhanagürü.
Rü tanade ga jema naxchipe̱xegü ga jema 5 ga põũwa íjaxüxü̃,
rü 12 ga pexchi namaã tanaxüãcugü.
Rü jexguma jema duü̃xü̃gü nüxü̃ daugügu ga jema mexü̃ ga taxü̃ ga Tupanaãrü poramaã naxüxü̃ ga Ngechuchu,
rü nhanagürügü:
—Aixcumaxü̃chi daa nixĩ ja Tupanaãrü orearü uruü̃ ga guma ínaṉg̱uxẽẽcü —nhanagürügü.
Notürü ga Ngechuchu rü nüxü̃ nicua̱xãchi ga duü̃xü̃gü rü na norü ãẽ̱xgacüxü̃ jangucuchixẽẽgüchaü̃ãxü̃.
Rü jemaca̱x nüxna nixũgachi rü jéamaxüra naxũ nawa ga guma ma̱xpǘne na nüxĩcatama najexmaxü̃ca̱x.